In nomine sancte et individue Trinitatis. Digna memoratu scripto commendare decrevit antiquitas, ne vitæ brevitate et labili hominum memoria detur iniquis pervertendi facultas. Quapropter ego Willermus, Nivernensis comes, notificandum propono tam futuris quam presentibus quia, petitione mea, Autisiodorum adductis fratribus a Premonstratensi æcclesia ad basilicam Beati-Mariani, per consilium donni Hugonis, Autisiodorensis episcopi, contuli sustentationi eorum suorumque successorum in perpetuum, ob remedium animæ meæ et amicorum meorum, terram certis limitibus diffinitam, in loco quem vulgus Vetera-Prata appellare consueverat, nunc autem ipsi fratres cognominant Capellam. Dedi etiam molendinum sub stagno meo, cujus edificium et excursus aquæ est in terra Sancti-Germani, pro annuali censu sex nummorum ad Gurgi, villico ipsius Sancti, intra octabas kalendarum octobris persolvendorum. Factum est autem assensu Ailleldis, comitissæ, uxoris meæ, filiorumque nostrorum, Willelmi et Rainaudi, per manum Hugonis, predicti episcopi, in presentia Gaufridi, Charnotensis pontificis, et donni Bernardi, Clarevallensis abbatis; et Rainerus, predictorum fratrum primus abbas, ab ipso episcopo Hugone donum suscepit. Quia vero prefata æcclesia Sancti-Mariani omni libera possessione carebat, preter hoc solum nostrum benefitium, quod eis sufficere non poterat, ab eodem episcopo translatis, ipsis fratribus ad monasterium sanctæ Dei genitriscis Mariæ, quod edificavit beatus Vigilius, ut eis concesseram, ratum in perpetuo promisi. Ut ergo sic legitime factum inconvulsum permaneat, scriptum sigilli nostri impressione confirmavi, subsignatis testibus qui huic secundæ collaudationi interfuerunt, quinta feria in capite jejunii, Autisiodorensi castro, ante basilicam Beati-Albani. Sunt autem hii testes: Rainaldus, archidiaconus; Hugo, nepos comitis; Willelmus de Nerbona; Roscelinus de Sancto-Briccio; Ulricus de Laigneiaco, et Milo, decanus; Hugo de Merleigniaco; Seguinus de Turricula; Gaufridus de Vilers; Arnaudus de Toceiaco; Girardus de Nerbona, et Gaufridus, filius ejus; Seguinus Grossus; Robertus, prepositus; Evrardus de Laigneiaco; Petrus Benedictus; Andreas, coquus; Bovo et Rainaldus, bersatores. Actum est hoc, anno Incarnationis Dominicæ Mº Cº XLº IIIIº; jam transacto anno tercio quo prima hujus doni facta est traditio.